ĐACI SUPERJUNACI 10. DIO

– Učiteljice, imamo još 12 minuta. – uzrujano ih prekine Petar.

– Lucija, molim te, pomozi Petru pri oporavku, trebat će nam još malo vremena.

Lucija priđe Petru i nasloni dlanove na stražnji dio njegove glave. – Znaš postupak. – reče mu.

– Znam, znam... Opusti se, zatvori oči i misli na nešto lijepo. – izrecitira Petar.

– Tako je. – Lucija se zadovoljno smješkala. Zatim se i ona uozbilji i zatvori oči.

Vjekoslav je za to vrijeme prebacio uže. Filip J. zaveže uže za odbojkašku mrežu. Na mrežu stave klupe i Filip ponovno zaveže čvor. Ovaj put na drugom kraju mreže.

Supersnažna Petra uhvati slobodni dio užeta i lagano počne dizati mrežu s klupama. Vjekoslav je veselo skakutao po grani.

– Smiri se, Vjekoslave! Nisi vjeverica! – učiteljica je zvučala uzrujano. – Ovdje vreba sto opasnosti. Filipe, kako ćemo učvrstiti ove klupe za granu?

Filip pozove kreativnu Petru i Issu. Neko su se vrijeme došaptavali.

– Zaledit ćemo ih. – napokon odgovori Filip.

Petra se složila. – Bit će to najbrži i najsigurniji način.

Svi pogledaju Issu koja je imala moć superzaleđivanja. – Hoćeš li moći?

– Hoću, odmorna sam. Samo trebam dovoljnu količinu vode. I Ivor bi trebao izračunati koja će nam debljina leda trebati da izdrži težinu i toplinu.

Ivor superznanstvenik kimne glavom, uzme olovku i blokić i baci se na posao.

ODGOVORI NA PITANJA

Kome je Lucija pomagala da se oporavi?

Prepiši rečenicu koju je Petar izrecitirao.

Tko je podizao mrežu s klupama?

Zašto se učiteljica uzrujala?

Kakva je Issina supermoć?